PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/172/6 mai 2004
R A P O R T

asupra proiectului de Lege pentru aprobarea Ordonanţei de urgenţă a Guvernului nr.17/2004 privind utilizarea veniturilor proprii obţinute de instituţiile şi unităţile de învăţământ care organizează pe lângă acestea activităţi finanţate integral din venituri proprii
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.17/2004 privind utilizarea veniturilor proprii obţinute de instituţiile şi unităţile de învăţământ care organizează pe lângă acestea activităţi finanţate integral din venituri proprii, trimis cu adresa nr.P.L.-X 256 din 26 aprilie 2004.

La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

Proiectul de lege are ca obiect de reglementare aprobarea Ordonanţei de urgenţă a Guvernului nr.17/2004 care prevede posibilitatea utilizării veniturilor proprii obţinute de instituţiile şi unităţile de învăţământ care organizează pe lângă acestea acvitităţi finanţate integral din venituri proprii, pentru acordarea unor drepturi suplimentare materiale şi salariale personalului care a participat la realizarea acestor venituri.
Comisia propune Plenului adoptarea proiectului de lege din următoarele motive:

a) Nivelul de salarizare al personalului din unităţile de învăţământ se situează sub nivelul mediu de salarizare al personalului din celelalte unităţi bugetare.

b)  Legea învăţământului nr.84/1995, republicată, cu modificările şi completările ulterioare, reglementează folosirea veniturilor proprii obţinute de către unităţile de învăţământ în anumite scopuri, fără să conţină prevederi exprese cu privire la posibilitatea folosirii acestora în vederea creşterii veniturilor salariale ale personalului.

c) Având în vedere considerentele de mai sus, se impune elaborarea unui act normativ care să reglementeze folosirea veniturilor proprii obţinute de instituţiile şi unităţile de învăţământ inclusiv pentru acordarea unor drepturi suplimentare, materiale şi salariale, personalului care a participat la realizarea acestor venituri. 
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 22 aprilie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 20 deputaţi, din totalul de 21 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul a fost aprobat în forma prezentată de Senat, cu unanimitate de voturi.
PREŞEDINTE,



SECRETAR,

Smaranda DOBRESCU


Pavel TODORAN

Expert Elena MESAROŞ

